b'\n_START_ARTICLE_\nAmfotericin B\n_START_SECTION_\nProtiglivi\xc4\x8dno delovanje\n_START_PARAGRAPH_\nIntravensko se amfotericin B uporablja za zdravljenje sistemskih glivi\xc4\x8dnih oku\xc5\xbeb, do katerih pride zlasti pri bolnikih z oslabljenim imunskim sistemom.\n_START_SECTION_\nDelovanje proti pra\xc5\xbeivalskim povzro\xc4\x8diteljem\n_START_PARAGRAPH_\nAmfotericin B je u\xc4\x8dinkovit tudi proti nekaterim boleznim, ki jih povzro\xc4\x8dajo pra\xc5\xbeivali in proti katerim ni dugih zdravil, npr. visceralna leishmanioza in meningoencefalitis, ki ga povzro\xc4\x8dajo amebe.\n_START_SECTION_\nMehanizem delovanja\n_START_PARAGRAPH_\nKot tudi drugi polienski antimikotiki se amfotericin B ve\xc5\xbee na ergosterol, poglavitni sterol v celi\xc4\x8dnih membranah gliv. V membrani nastanejo pore, pove\xc4\x8da se njena prepustnost in iz glivne celice uhajajo kalijevi ioni. Sledi celi\xc4\x8dna smrt.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nAmphotericin B povzro\xc4\x8da tudi zelo resne, lahko celo \xc5\xbeivljenjsko ogro\xc5\xbeajo\xc4\x8de ne\xc5\xbeelene u\xc4\x8dinke. Eno do tri ure po infuziji se pogosto pojavi mo\xc4\x8dan akuten odziv z vro\xc4\x8dino, mrzlico, drgetanjem, hipotenzijo, anoreksijo, slabostjo, bruhanjem, glavoboli, dispnejo ali tahipnejo. Ta odziv v\xc4\x8dasih pri nadaljnjih odmerkih oslabi. Vzrok je verjetno sprostitev histamina, pomembna pa je tudi pove\xc4\x8dana sinteza prostaglandinov. Za omilitev teh simptomov naj bi bili za\xc4\x8detni odmerki ni\xc5\xbeji in se nato postopoma vi\xc5\xa1ali._NEWLINE_Intravensko dajanje amfotericina B izzove tudi nefrotoksi\xc4\x8dnost (\xc5\xa1kodljivo delovanje na ledvice), ki lahko povzro\xc4\x8di tudi trajne in resne po\xc5\xa1kodbe ledvic. Pri liposomskih pripravkih (AmBsome) je ta u\xc4\x8dinek mo\xc4\x8dno bla\xc5\xbeji. _NEWLINE_Pride lahko tudi do motenj elektrolitov (hipokaliemija, hipokalcemija). Deluje lahko tudi \xc5\xa1kodljivo na jetra ter krvotvorni sistem. _NEWLINE_Mo\xc5\xbene so tudi ko\xc5\xbene reakcije.'